El Decret 61/1994, de 22 de febrer, sobre regulació de les explotacions ramaderes, crea el registre d'explotacions ramaderes i estableix diferents seccions per a la seva ordenació en funció de l'orientació productiva.
També estableix una secció específica de centres de recollida de material genètic, secció que ha de ser desenvolupada a fi i efecte d'establir els requisits que han de complir els centres per tal d'assegurar una correcta obtenció i tractament del material genètic i garantir la seva comercialització amb suficients garanties sanitàries.
Atès que hi ha un gran nombre de normes estatals i comunitàries que recullen diferents aspectes zootècnics i sanitaris que han de complir aquests centres, s'ha considerat convenient refondre totes aquestes normes en una de sola i establir els requisits específics dels centres de recollida d'esperma.
A efectes d'aquesta disposició s'entén per:
a) Esperma: producte de l'ejaculació d'animals de les espècies ramaderes a què fa referència el Decret 61/1994, de 22 de febrer, sobre regulació de les explotacions ramaderes, amb excepció de l'espècie apícola, i que es presenti en estat natural, preparat o diluït.
b) Centres de recollida d'esperma: el conjunt de les instal·lacions en les quals es realitza l'obtenció, la preparació, la conservació, l'emmagatzematge i la distribució de l'esperma, destinat a la inseminació artificial o fertilització in vitro, amb finalitat productiva.
No tindran la consideració de centres de recollida d'esperma les explotacions ramaderes en les quals s'obtingui esperma per a ús exclusiu en explotacions ramaderes del mateix titular.
2.1 Els centres de recollida d'esperma han d'estar construïts o aïllats de manera que s'impedeixi qualsevol contacte directe amb animals que es trobin a l'exterior i han de complir els requisits específics per a cada espècie, establerts a la normativa sobre regulació de les explotacions ramaderes i de protecció i benestar dels animals.
2.2 Els centres de recollida d'esperma han de disposar de les instal·lacions següents:
a) Instal·lacions per a l'aïllament sanitari i l'observació dels animals, que no tinguin comunicació directa amb les altres instal·lacions.
b) Instal·lacions per a l'allotjament dels animals.
En el cas que es tracti d'èquids han de disposar, a més, d'una zona d'exercici.
c) Instal·lacions per a la recollida de l'esperma, amb una zona separada físicament per a la neteja i desinfecció o esterilització de l'equipament.
Excepcionalment, el Departament d'Agricultura, Ramaderia i Pesca podrà autoritzar que es realitzi la recollida de l'esperma en les instal·lacions d'allotjament dels animals.
d) Instal·lacions per al tractament de l'esperma, que no necessàriament han de trobar-se en el mateix emplaçament que la resta d'instal·lacions.
e) Instal·lacions per a l'emmagatzematge de l'esperma, que no necessàriament han de trobar-se en el mateix emplaçament que la resta d'instal·lacions.
2.3 En cas que les instal·lacions d'allotjament dels animals, les de recollida, les de tractament i les d'emmagatzematge de l'esperma estiguin ubicades en el mateix emplaçament, aquestes han d'estar materialment separades entre si.
2.4 Les instal·lacions d'allotjament dels animals destinats a l'obtenció de material genètic, així com les de recollida, de tractament i d'emmagatzematge de l'esperma i els mitjans de transport, han de ser de fàcil neteja, desinfecció, desinsectació i desratització.
3.1 Els centres de recollida d'esperma han de funcionar sota la supervisió d'un veterinari, el qual fixarà les condicions higienicosanitàries necessàries per evitar la difusió de malalties en el centre i durà a terme un programa de control sanitari dels animals, d'acord amb les exigències establertes a la normativa específica i a les normes sanitàries fixades per la Direcció General de Producció i Indústries Agroalimentàries.
3.2 En els centres de recollida d'esperma únicament poden romandre animals de les espècies de les quals s'obtingui l'esperma.
L'esperma ha de procedir d'animals inscrits en llibres genealògics oficialment establerts o inclosos en un registre oficial d'animals selectes.
En el cas que per a una espècie no existeixin aquests llibres o registres, l'esperma haurà de procedir d'animals sotmesos a un control de rendiments i d'avaluació del seu valor genètic.
Per a l'espècie porcina l'esperma també pot procedir d'animals híbrids obtinguts per associacions de ramaders, organitzacions de cria i empreses privades reconegudes oficialment per portar un programa d'hibridació.
5.1 La recollida, el tractament i l'emmagatzematge de l'esperma s'efectuarà exclusivament en les instal·lacions reservades per a aquest fi, excepte en el cas previst a l'article 2.2.c), i sempre en rigoroses condicions d'higiene.
5.2 Únicament serà tractat i emmagatzemat l'esperma recollit en el propi centre o en altres centres igualment registrats, sempre que es mantinguin identificats i separats els diferents lots.
Excepcionalment, la Direcció General de Producció i Indústries Agroalimentàries podrà autoritzar el tractament i l'emmagatzematge d'esperma no recollit en aquests centres.
5.3 Tots els estris que entrin en contacte amb l'esperma o amb l'animal donant durant la recollida, la preparació i la conservació, així com els recipients utilitzats per a l'emmagatzematge i el transport, s'han de desinfectar o esterilitzar adientment abans de cada ús.
5.4 Els productes d'origen animal utilitzats en la recollida, el tractament i el transport de l'esperma, incloent-hi additius o diluents, han de procedir de fonts sense risc sanitari, que hagin estat objecte d'un tractament previ adient per a eliminar aquest risc.
5.5 Els agents criògens que s'utilitzin en la manipulació de l'esperma no es poden haver utilitzat anteriorment per a altres productes d'origen animal.
Identificació del material genètic
6.1 Cada dosi individual d'esperma ha d'anar identificada amb una marca visible que permeti establir la data de recollida de l'esperma, la raça i la identificació de l'animal donant, el número de registre assignat al centre i el país d'origen, així com altres indicacions que estableixi la normativa vigent.
6.2 Els centres de recollida d'esperma han de portar un llibre registre, fitxer o suport informàtic relatiu a les activitats de recollida del material genètic, on han de constar: les dades relatives a l'espècie, la raça, la data de naixement, la identificació dels animals donants i la data de recollida, així com altres indicacions que estableixi la normativa vigent.
Aquest registre es mantindrà durant un termini mínim de tres anys des de la darrera anotació.
Inscripció dels centres de recollida d'esperma
Els centres de recollida d'esperma inclosos en l'àmbit d'aplicació d'aquesta Ordre s'han d'inscriure en la secció de centres de recollida de material genètic del Registre d'explotacions ramaderes, regulat pel Decret 61/1994, de 22 de febrer, i figuraran inclosos en les subseccions de classificació que correspongui.
A aquests efectes els titulars dels centres de recollida de material genètic hauran de presentar, a més de la documentació que preveu el Decret esmentat, una memòria justificativa del compliment dels requisits obligatoris per a aquests tipus d'explotacions i el programa de control sanitari del centre.
Els centres de recollida d'esperma que es trobin en funcionament en la data d'entrada en vigor d'aquesta Ordre i que no estiguin registrats han de presentar, dins el termini màxim dels 6 mesos següents a aquesta data, la documentació següent:
Imprès normalitzat de sol·licitud.
Imprès normalitzat de memòria i justificació del compliment dels requisits obligatoris que preveu aquesta Ordre.